Annonce

Den skandaleombruste digter, Yahya Hassan, fik tirsdag formiddag forlænget sin varetægtsfængsling med yderligere fire uger.

De seneste fire uger har han siddet varetægtsfængslet i arresten i Aarhus, sigtet efter straffelovens paragraf 245 for særlig grov legemsbeskadigelse samt for ulovlig våbenbesiddelse.

Han skal ifølge anklageskriftet have affyret omkring fem skud ved Fjældevænget i Hasle søndag 20. marts. To skud ramte en 17-årig - et strejfede ham i låret, det andet ramte ham i foden.

Før dagens lukkede retsmøde, der kun skulle afgøre, om varetægtsfængslingen skulle forlænges, havde Yahya Hassan erklæret sig uskyldig, men da han under tumultariske scener blev ført væk fra retslokalet af to betjente, bedyrede han til de fremmødte journalister:

»Det er rigtigt, jeg har skudt den forpulede perker«.

»Han er en voldsmand, og ja, jeg har skudt ham,« sagde Yahya Hassan, inden han med det samme blev ført ned i en patruljevogn og kørt væk.

Annonce

Stadig ikke afhørt

Under retsmødets indledning og før dørlukningen, blev det forklaret, at Yahya Hassan stadig ikke har været afhørt om episoden i Hasle, som fandt sted 20. marts, mens forudrettede, den 17-årig mand, har været afhørt tre gange, ifølge forsvarsadvokaten.

Derfor besluttede dommeren at lukke dørene for offentligheden, da man ikke ønsker at sagens involverede kan afstemme forklaringer.

Efter mødet kunne Yahya Hassans forsvarsadvokat, Claus Bonnez, derfor ikke sige meget.

»Jeg vil gerne udtale mig, men det må jeg ikke på grund af beslutningen om lukkede døre. Jeg synes ikke, det er rimeligt (at varetægtsfængslingen forlænges, red.). Det klør i min tunge, men jeg kan ikke sige noget,« lød det uden for retsbygningen i Kannikegade efter det mere end to timer lange retsmøde.

Til spørgsmålet om, hvordan han forholder sig til, at hans klient Yahya Hassan på vej ud af retssal K1, råbte at han havde skudt den 17-årige, som han er varetægtsfængslet for, lød det:

»Jeg vil gøre, hvad jeg kan for at få ham frifundet. Ellers har jeg ingen kommentarer,« sagde forsvarsadvokaten om sin klient, der stadig har hånden i slynge.

Anklager Lars Petersen var efter retsmødet tilfreds med dommen om at forlænge varetægtsfængslingen, men kunne ellers ikke sige meget.

»Jeg er tilfreds. Det var det, anklagermyndigheden bad om, og ellers kan jeg ikke sige noget om, hvad der blev sagt inde eller uden for retssalen.«